

**23. PIKIN FESTIVAL JE V POLNEM ZAGONU
Zadnji dan bo Piko obiskal predsednik RS dr. Danilo Türk**

**Velenje, 20. septembra 2012 – Štirje dnevi 23. Pikinega festivala, ki poteka od 16. do 22. septembra na TRC Jezero in ostalih prizoriščih po Velenju so že za nami. Organizatorji beležijo rekorden obisk tako na prvi otvoritveni dan kot tudi med tednom. Danes je na Rumenem odru dan vokala, v knjižni četrti se bo z Danilo Žorž odvila Ofenziva letečega kovčka, na glavnem odru bo nastopil Mali-Bu, prvi program Radia Slovenija pa bo v živo prenašal pravljico za lahko noč. V Glasbeni šoli Velenje se bo v sodelovanju z Osnovno šolo Gorica odvil še en večer prijateljstva z otroci iz Sarajeva. Jutri bodo Rumeni oder zavzeli instrumenti s tipkami, prizorišče bodo v popoldanskem času okupirali roza obiskovalci iz vesolja, ob koncu dneva pa nas bo zabavala Damjana Golavšek. Sobota je zadnji dan, ko Pika gostuje v Velenju, zato je to tradicionalno najbolj živahen festivalski dan. Že v jutranjih urah bo v Velenje prispel vlak s Piko, na prizorišču pa se bo od 10. do 19. ure odvil bogat program. Ves čas se bo ustvarjalo v več kot 100 otroških delavnicah, umetniških četrtih in na travniku. Poleg zaključne slovesnosti s skupino Čuki moramo izpostaviti tudi nastop otroškega pevskega zbora Violinček in italijanskega akrobatskega cirkusa Milo e Olivia. Na travnati površini ob jezeru bo zrasla pisana umetniška tržnica Pikin BazArt z več več kot 50 stojnicami, taborniki bodo vse adrenalinčke popeljali na Mini avanturo, na jezeru se bo odvila jadralna regata, gasilci pa prirejajo gasilsko tekmovanje za Zlato piko. Prizorišče festivala bo v soboto obiskal tudi predsednik Republike Slovenije dr. Danilo Türk s svojo soprogo.**

Pikin festival je letos v znamenju Evropske prestolnice kulture 2012 in zato gosti tudi mnoge evropske predstavnike. Pika je doslej sprejela že pedstavnike Slovaške in Švedske, v torek pa je Piko obiskala častna pokroviteljica [Anunciada Fernández de Córdova](http://www.google.si/url?sa=t&rct=j&q=%C5%A1panska%20ambasadorka&source=web&cd=3&cad=rja&ved=0CCwQFjAC&url=http%3A%2F%2Fknjiga.dnevnik.si%2Fsl%2FProfil%2FIntervju%2F785%2FAnunciada%2BFern%25C3%25A1ndez%2Bde%2BC%25C3%25B3rdova%2Bpesnica%2Bin%2B%25C5%25A1panska%2Bveleposlanica%2Bv%2BSloveniji%253A%2BDotiki%2Bmuhe%2B%25C4%258Dlove%25C4%258Dnost%2Bin%2Bbarantanje&ei=9uxaUNvqAYzOswbYkYCYAg&usg=AFQjCNG0vS1oflQ3jp1nbL9MtYY78mAgMw), španska ambasadorka in pesnica, ki je ob obisku prizorišča dejala: »*Tako živo je, polno ljudi in otrok, ki zelo uživajo. Videla sem delavnice, ki so fantastične. V Španiji sicer nimamo festivala, podobnega vašemu. Ampak njen lik je med otroci zelo dobro poznan.*«

Program in dnevne Pikine nogavičke 23. Pikinega festivala lahko spremljate na spletni strani www.pikinfestival.si in socialnem omrežju facebook. Organizatorji Pikinega festivala so Festival Velenje, Medobčinska zveza prijateljev mladine Velenje, Knjižnica Velenje, Mladinski center Velenje, Muzej Velenje in Javni sklad Republike Slovenije za kulturne dejavnosti, območna izpostava Velenje, projekt pa letos poteka v koprodukciji z Javnim zavodom Maribor 2012 – Evropska prestolnica kulture.

- Konec -

**Več informacij:**
Barbara Pokorny, 041 535 567, 03/898 25 71, www.festival-velenje.si